M. Dzurinda, poslanec: (2010-05-26):
Vnáša ale každopádne nepokoj do našich vzťahov, je porušením medzinárodného práva, je obídením našej základnej medzištátnej zmluvy, je porušením zásad dobrých susedských vzťahov. Preto aj náš postoj je zásadný a je odmietavý, preto včera sme hlasovali za vyhlásenie Národnej rady Slovenskej republiky. Teraz ale, samozrejme, je otázkou, ako toto odmietnutie realizovať. Jeden múdry človek kedysi mi povedal, že keď zapnem na „ancugu“ prvý gombík zle, že potom už to nebude vyzerať dobre. Teraz ideme zapínať ten prvý gombík. Ja riešenie, ktoré prichádza z dielne vlády Slovenskej republiky, ani náš klub za dobré nepovažujeme. Nepovažujeme ho za dobré a správne z dvoch hlavných dôvodov. Ten prvý dôvod je ten, že vnáša nepokoj a obavy do radov samotných občanov Slovenskej republiky, že tá konštrukcia je nastavená tak, že ak sa bude naozaj napĺňať, tak môže vzniknúť a zrejme vznikne zvláštna menšina na Slovensku. Nevieme, aká bude početná, ale je vysoko pravdepodobné, že vznikne. Budú to občania maďarskej národnosti, zrejme, budú to občania Maďarskej republiky a nebudú to občania Slovenskej republiky. Bude to nová menšina. Aká bude početná? Podľa toho, aká bude početná, o čo bude početnejšia, o to bude počet obyvateľov Slovenskej republiky nižší. O čo bude tá menšina početnejšia, o to bude rásť počet občanov Maďarskej republiky. Je táto konštrukcia, je tento model naozaj v národnom a štátnom záujme Slovenskej republiky? (Potlesk.) Zopakujem to ešte raz, zákonom umožňujeme alebo vytvárame novú menšinu, veľmi špecifickú, občanov, ktorí nebudú občanmi Slovenskej republiky, budú občanmi Maďarskej republiky, ale budú rezidentami alebo budú mať trvalé bydlisko, budú mať domy, záhrady, nehnuteľnosti na území Slovenskej republiky. Dnes ráno som diskutoval s jedným z kolegov veľmi pokojne, vecne. Pýtal som sa, koľko takých ľudí bude. No tak môžme, samozrejme, teraz tipovať, či to budú desiatky, stovky alebo tisíce. Ale ten princíp zostáva. Konštrukciou, s ktorou prichádza vláda, vyháňame občanov Slovenskej republiky zo svojich radov. Kvôli nezmyselnému postoju Viktora Orbána, kvôli nezmyselnému postoju Budapeštianskeho parlamentu. To je prvý dôvod, kvôli ktorému považujem túto konštrukciu za zlú konštrukciu nášho zákona. Za zlú preto, lebo ide proti záujmom Slovenskej republiky. No a potom je tu ten druhý dôvod. Ja už som včera o ňom hovoril znovu. Naším zákonom akceptujeme exteritoriálne účinky zákona, ktorý pred niekoľkými hodinami schválilo zhromaždenie v Budapešti. (Potlesk.) Mne sa to veľmi nepáči. Naozaj nemám dnes najmenší záujem sa nikoho dotýkať. Ale poviem vám to tak, ako to cítim. Mne to pripadá, že navrhovaný zákon je ako keby vykonávacím predpisom zákona, ktorý schválil parlament v Budapešti. (Potlesk.) To naozaj Budapešť bude schvaľovať zákony a my budeme k týmto zákonom schvaľovať vyhlášky? Nepáči sa mi to. Nepáči sa mi to, považujem za veľmi zlé zapnutý prvý gombík. Naopak, som presvedčený, že musíme účinky takéhoto maďarského zákona, zákona, ktorý prijal parlament v Budapešti, zásadne odmietnuť. Zásadne odmietnuť. Neprijať to, že by účinky tohto zákona mohli pôsobiť v našej vlasti – v Slovenskej republike. Dámy a páni, preto v druhom čítaní prednesiem pozmeňovací návrh, o ktorom som presvedčený, že spĺňa tieto zámery, že nebude zle zapnutým prvým gombíkom, že bude ochraňovať, že bude chrániť občanov Slovenskej republiky bez ohľadu na to, akej sú národnosti. Vnútorne veľmi silno cítim, že navrhovaná predloha nepovedie k posilneniu nášho národného sebavedomia, ale povedie skôr ku štvaniu, podozrievaniu, k šíreniu napätia, a nemyslím si, že toto je tá pravá báza, ten dobrý príklad alebo prístup, ako chrániť naozaj naše národné a štátne záujmy. Ďakujem veľmi pekne. (Potlesk.)